Nóg ŉ moord in Pretoriase informele nedersettingDie Plastic View-informele nedersetting in Pretoria. (Foto: Thobile Mathonsi/ANA) ŉ Man is in die Plastic View- informele nedersetting in Pretoria vermoor skaars ŉ week nadat twee vroue in dieselfde nedersetting verkrag en vermoor is, het die polisie Maandag gesê. Dié informele nedersetting is aan die buitewyke van die Garsfontein-woonbuurt geleë. Kapt. Augustinah Selepe, woordvoerder van die polisie, het gesê die jongste slagoffer is met ŉ voorwerp doodgesteek. Volgens Selepe is dié moord aan die ander kant van die nedersetting gepleeg as wat die vorige moorde gepleeg is. Die twee voorvalle is ook nie verwant aan mekaar nie, het sy gesê. Die polisie was net verlede week op die spoor van vier mans wat na bewering verlede Woensdag twee vroue in dié informele nedersetting vermoor het. Die vier mans word ook gesoek vir verkragting, ontvoering en sakeroof nadat hulle die betrokke dag by ŉ kroeg ingestap het. Drie vroue, die eienaar van die kroeg en twee werknemers, het in die stadium in die kroeg gewerk. Die mans het drank gekoop en wou later nog koop, toe die eienaar vir hulle sê dat die kroeg vir die aand toegemaak het. Die verdagtes het egter daarop aangedring om gehelp te word, waarna hulle ŉ vuurwapen op die vroue gerig het. “Die verdagtes het kontant geneem en een van die slagoffers seksueel aangerand voordat hulle die eienaar (43) doodgeskiet het,” het Selepe verduidelik. Die ander werknemer (38) is ook verkrag waarna sy ontvoer is. Haar liggaam is die volgende oggend deur gemeenskapslede aangetref. Volgens Selepe is die gemeenskap van Plastic View verslae ná die grusame moorde. Die informele nedersetting brei voortdurend uit om duisende mense vanaf verskillende dele van Suid-Afrika asook buurlande te akkommodeer. Die gebied is vernoem na die talle plastiekstrukture wat as behuising opgerig word. Strukture in dié nedersetting is al verskeie kere deur brande vernietig. Die motief vir die jongste voorval in die nedersetting is onbekend. Die polisie ondersoek ŉ saak van moord, het Selepe gesê.